《送四兄茂安之任永嘉》
宋代·范浚

不齐宰单父，廪廪德垂久。当年诚化洽，谁忍辄欺负。

能令夜渔人，有得弃不取。何因政乃尔，贤助则多有。

东嘉侔洛师，雅号士渊薮。儒风既纯古，俗习自忠厚。

兄行试牛刀，岂复劳决剖。鸣弦会多暇，遇事无掣肘。

悬知著嘉迹，远与宓生偶。匪谓得声荣，期兄富师友。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。